„Weird Al“ Yankovic

„Weird Al“ Yankovic – dainininkas, humoristas ir muzikantas iš JAV, geriausiai žinomas dėl jo kuriamų populiarių dainų parodijų ir originalių humoristinių dainų. Žinomiausios parodijos – „Eat it“ (Michael Jackson – „Beat it), „Smells Like Nirvana“ („Nirvana“ – „Smells Like Teen Spirit“), „Amish Paradise“ (Coolio – „Gangsta’s Paradise“), „White and Nerdy“ (Chamillionaire – „Ridin'“) ir kt.

Be šios veiklos, Al Yankovic yra sukūręs ir atlikęs pagrindinį vaidmenį filme „UHF“, atlikęs smulkius vaidmenis kituose filmuose, režisavęs kitų atlikėjų vaizdo klipus (Ben Folds („Rockin' the Suburbs“), Hanson, The Black Crowes („Only a Fool“), Jeff Foxworthy („Redneck Stomp“ ir „Party All Night“), Blues Explosion („Wail“), ir The Presidents of the United States of America („Mixed Up S.O.B“)). Jis taip pat yra parašęs dvi knygas vaikams – „When I Grow Up“ ir „My New Teacher and Me!“.

„Weird Al“ Yankovic visada atsiklausia atlikėjų, ar jie neprieštarauja, kad jų dainos būtų parodijuojamos, nors teisiškai tai nebūtina.

 Biografija 
Al Yankovic gimė 1959 m. spalio 23 d. Daunyje, Kalifornijoje, o užaugo netoli Linvudo. Jis – vienturtis Nick Louis Yankovic ir Mary Elizabeth Yankovic sūnus.

Al Yankovic ėmė mokytis groti akordeonu būdamas šešerių. Jis baigė mokyklą būdamas 16 metų, ir buvo geriausias savo laidos moksleivis. Jis baigė architektūros studijas, tačiau jų metu suprato, jog nori siekti ne architekto, bet humoristo ir muzikanto karjeros. Al Yankovic vedė laidą universiteto radijuje, kur pirmąkart pasivadino pravarde „Weird Al“ (liet. „Keistasis Elas“).

Pradžią parodisto karjerai davė „Dr. Demento“ radijo laida, į kurią klausytojai galėjo siųsti savo kūrinius. Pirmąsias savo dainas „Weird Al“ Yankovic į šią laidą siuntė dar būdamas paaugliu, bet pirmosios sėkmės sulaukė su „The Knack“ dainos „My Sharona“ parodija „My Bologna“, greitai tapusia laidos hitu ir vėliau išleista kaip singlas.

 Grupė 
„Weird Al“ Yankovic susipažino su savo būgnininku Jon „Bermuda“ Schwartz 1980 m. „Dr. Demento“ radijo laidoje, kurioje jie abu dalyvavo kaip svečiai. 1981 metais prie jų prisijungė Steve Jay (bosinė gitara) ir Jim West (gitara). 1991 m. grupę papildė klavišininkas Rubén Valtierra. Nuo to laiko grupės sudėtis nesikeitė.

 Asmeninis gyvenimas 
2001 m. Al Yankovic vedė Suzanne Krajewski, 2003 m. jiems gimė dukra Nina„Weird Al“ Yankovic: Frequently Asked Questions.

 Diskografija 
„Weird Al“ Yankovic yra išleidęs 14 albumų:
 „Weird Al“ Yankovic (1983)
 „Weird Al“ Yankovic in 3-D (1984)
 Dare to Be Stupid (1985)
 Polka Party! (1986)
 Even Worse (1988)
 UHF – Original Motion Picture Soundtrack and Other Stuff (1989)
 Off the Deep End (1992)
 Alapalooza (1993)
 Bad Hair Day (1996)
 Running with Scissors (1999)
 Poodle Hat (2003)
 Straight Outta Lynwood (2006)
 Alpocalypse (2011)
 Mandatory Fun (2014)

Paskutinysis albumas – „Mandatory Fun“ – debiutavo kaip labiausiai perkamas savaitės albumas. Tai pirmas kartas nuo 1963 m. kai humoristinės muzikos albumas tapo perkamiausiu'Weird Al' Yankovic Gets First No. 1 Album On Billboard 200 with 'Mandatory Fun'. Šis albumas užbaigė 14 albumų sutartį su įrašų kompanija, ir gali būti, jog tai paskutinis tradicinio formato „Weird Al“ Yankovic albumas. Dabar atlikėjas planuoja pereiti prie skaitmeninio singlų platinimo, nes tai leistų greičiau reaguoti į pop-kultūros tendencijas ir pateikti savo parodijas tuo metu, kai parodijuojami kūriniai yra savo populiarumo viršūnėje'Weird Al' Yankovic Reflects On His Weirdly Successful Week.

 Šaltiniai 

Kategorija:JAV muzikai
Kategorija:JAV komikai
Kategorija:Parodistai